ആലീസ് ഡസ്‌ന്റ് ലിവ് ഹിയർ എനിമോർ

ആലീസ് ഡസ്‌ൻറ് ലിവ് ഹിയർ എനിമോർ റോബർട്ട് ഗെറ്റ്‌ചെൽ രചനയും മാർട്ടിൻ സ്‌കോർസെസി സംവിധാനവും നിർവ്വഹിച്ച് 1974-ൽ പുറത്തിറങ്ങിയ ഒരു അമേരിക്കൻ കോമഡി നാടക ചിത്രമാണ്. കൂടുതൽ മെച്ചപ്പെട്ട ജീവിത സാഹചര്യം തേടി അമേരിക്കൻ ഐക്യനാടുകളുടെ തെക്കുപടിഞ്ഞാറൻ പ്രദേശങ്ങളിലൂടെ തന്റെ മകനോടൊപ്പം സഞ്ചരിക്കുന്ന ഒരു വിധവയെയാണ് എലൻ ബർസ്റ്റിൻ ഈ ചിത്രത്തിൽ അവതരിപ്പിച്ചത്. ക്രിസ് ക്രിസ്‌റ്റോഫേഴ്‌സൺ, ബില്ലി "ഗ്രീൻ" ബുഷ്, ഡയാൻ ലാഡ്, വലേരി കർട്ടിൻ, ലെലിയ ഗോൾഡോണി, വിക് ടെയ്‌ബാക്ക്, ജോഡി ഫോസ്റ്റർ, ആൽഫ്രഡ് ലട്ടർ, ഹാർവി കെയ്റ്റൽ എന്നിവർ ഈ ചിത്രത്തിലെ മറ്റ്  കഥാപാത്രങ്ങളെ അവതരിപ്പിച്ചു.

27-ാമത് കാൻ ചലച്ചത്രേത്സവത്തിൽ പാം ഡി'ഓറിനായി മത്സരിച്ച ഈ ചിത്രം 1974 ഡിസംബർ 9-ന് വാർണർ ബ്രദേഴ്‌സ് തിയേറ്ററുകളിൽ റിലീസ് ചെയ്തു. 1.8 മില്യൺ ഡോളർ ബജറ്റിൽ നിർമ്മിച്ച ഈ ചിത്രം നിരൂപകവും വാണിജ്യപരവുമായ ഒരു വിജയമായിരുന്നതു കൂടാതെ ഇത് 21 മില്യൺ ഡോളർ വരുമാനം നേടി. 47-ാമത് അക്കാദമി അവാർഡുകളിൽ, ബർസ്റ്റിൻ മികച്ച നടിക്കുള്ള പുരസ്കാരം നേടുകയും ലാഡും ഗെച്ചലും മികച്ച സഹനടി, മികച്ച ഒറിജിനൽ തിരക്കഥ എന്നിവയ്ക്കുള്ള പുരസ്കാരങ്ങൾക്ക് നാമനിർദ്ദേശം ചെയ്യപ്പെടുകയു ചെയ്തു.

1976 മുതൽ 1985 വരെ സിബിഎസിൽ സംപ്രേഷണം ചെയ്ത ആലീസ് എന്ന ജനപ്രിയ ടെലിവിഷൻ പരമ്പരയായി ഈ സിനിമയുടെ കഥ അവതരിപ്പിക്കപ്പെട്ടു.

 കഥാസാരം 
ന്യൂ മെക്സിക്കോയിലെ സൊകോറോയിൽ, കൊക്കക്കോള ഡെലിവറി ഡ്രൈവറായിരുന്നു ആലീസ് ഹയാറ്റിന്റെ ഭർത്താവ് ഡൊണാൾഡ്. അദ്ദേഹം ഒരു വാഹനാപകടത്തിൽ ജോലിസ്ഥലത്ത് വച്ച് കൊല്ലപ്പെടുന്നു. മുൻ ഗായികയായിരുന്ന ആലീസ്, തന്റെ മകൻ ടോമിയെ കാലിഫോർണിയയിലെ മോണ്ടെറിയിലുള്ള തന്റെ ബാല്യകാല വസതിയിലേയ്ക്ക് കൊണ്ടുപോകാൻ ആഗ്രഹിച്ചുകൊണ്ട് തന്റെ കയ്യിലുള്ള വസ്തുക്കളെല്ലാം വിൽക്കുന്നു. ഡൊണാൾഡിനെ വിവാഹം കഴിച്ചപ്പോൾ ഉപേക്ഷിച്ച തന്റെ ഗായികായുള്ള ജീവിതം തുടരാനാണ് അവൾ ആഗ്രഹിക്കുന്നത്. സാമ്പത്തിക ബുദ്ധിമുട്ടുകൾ കാരണം അരിസോണയിലെ ഫീനിക്സിൽ ഒരു താൽക്കാലിക വാസസ്ഥലം തിരഞ്ഞെടുക്കാൻ നിർബന്ധിതയാകുന്ന അവർ അവിടെ ഒരു വിശ്രമസ്ഥലത്തെ ഗായികയായി ജോലി കണ്ടെത്തുന്നു.

അവിടെവച്ച് അവൾ പ്രായം കുറഞ്ഞ, അവിവാഹിതനായി തോന്നിക്കുന്ന ബെൻ എന്നയാളെ കണ്ടുമുട്ടുകയും അയാളുമായി ബന്ധപ്പെടുകയും ചെയ്യുന്നു. എന്നാൽ അയാളുടെ ഭാര്യ റീത്ത ആലീസുമായി ഏറ്റുമുട്ടുന്നതോടെ ആ ബന്ധം പെട്ടെന്ന് അവസാനിക്കുന്നു. റീത്തയുടെ സാന്നിദ്ധ്യത്തിൽ ബെൻ ആലീസിന്റെ അപ്പാർട്ട്മെന്റിലേയ്ക്ക് അതിക്രമിച്ചു കയറുകയും ആലീസിന്റെ മുന്നിൽ വെച്ച് റീത്തയെ ശാരീരികമായി ഉപദ്രവിക്കുകയും ചെയ്യുന്നു. അയാൾ ആലീസിനെ ഭീഷണിപ്പെടുത്തുകയും അവളുടെ അപ്പാർട്ട്മെന്റ് അടിച്ചു തകർക്കുകയും ചെയ്യുന്നു. തങ്ങളുടെ സുരക്ഷയെക്കുറിച്ച് ഉൾഭയം തോന്നിയ ആലീസ് മകൻ ടോമിയുമായി പെട്ടെന്ന് നഗരം വിട്ടുപോകുന്നു.

അവിടെനിന്ന് രക്ഷപ്പെടാൻ വേണ്ടി കയ്യിലുണ്ടായിരുന്ന ചെറിയ പണത്തിന്റെ ഭൂരിഭാഗവും ഇതിനകം ചെലവഴിച്ച ആലീസ്, അരിസോണയിലെ ടക്‌സൺ നഗരത്തിൽ മെലിന്റെ ഉടമസ്ഥതയിലുള്ള ഒരു പ്രാദേശിക ഭക്ഷണശാലയിൽ പരിചാരികയായി ജോലി ചെയ്യുന്നു. അവിടെ വച്ച് സ്വതന്ത്രയും, മാന്യയും, തുറന്നു സംസാരിക്കുന്നവളുമായ ഫ്ലോ, ശാന്തയും, ഭീരുവും, കഴിവുകെട്ടവളുമായ വെറ എന്നീ സഹ പരിചാരികമാരായി അവർ ബന്ധം സ്ഥാപിക്കുന്നു. ഇതിനിടെ വിവാഹമോചിതനും പ്രാദേശിക റാഞ്ചറുമായ ഡേവിഡുമായും അവൾ പരിചയത്തിലാകുന്നു. മറ്റൊരു ബന്ധം സ്ഥാപിക്കുന്നതിൽ മടി കാണിക്കുന്ന ആലീസിനോട് അയാൾക്ക് പെട്ടെന്ന് പ്രണയം തോന്നുന്നു. പക്ഷേ ടോമിയുമായി ഒരു പിതൃസഹജമായ ബന്ധം സ്ഥാപിക്കുന്നതോടെ അവൾ അവനോട് അടുപ്പം കാണിക്കുന്നു. ഡേവിഡ് ടോമിയെ ശാരീരികമായി ബലപ്രയോഗം നടത്തി അച്ചടക്കം പഠിപ്പിക്കാൻ ശ്രമിക്കുന്നതോടെ അവരുടെ ബന്ധം അപകടത്തിലാകുന്നു. ആലീസ് ഇപ്പോഴും മോണ്ടെറിയിലേക്ക് തിരിച്ചു പോകുന്നത് സ്വപ്നം കാണുന്നുണ്ടെങ്കിലും, അവർ തമ്മിൽ പിന്നീട് അനുരഞ്ജനത്തിലാകുന്നു. ഡേവിഡ് തന്റെ കൃഷിയിടം വിറ്റ് മോണ്ടെറിയിലേക്ക് മാറാമെന്ന് വാഗ്ദാനം ചെയ്യുന്നുവെങ്കിലും അവസാനം, ആലീസ് അയാളോടൊപ്പം ടക്സണിൽ തുടർന്ന് താമസിക്കാൻ തീരുമാനിക്കുന്നു.

 അഭിനേതാക്കൾ 

 എലൻ ബർസ്റ്റിൻ : ആലീസ് ഹയാറ്റ് (മുമ്പ്, ഗ്രഹാം) -  മോണ്ടെറിയിൽ ഒരു പ്രൊഫഷണൽ ഗായികയാകാൻ ആഗ്രഹിക്കുന്ന വിധവ.
 മിയ ബെൻഡിക്‌സെൻ : 8 വയസ്സുള്ള ആലീസ്
 ആൽഫ്രഡ് ലട്ടർ :  ടോമി ഹയാറ്റ്, ആലീസിന്റെ കൗമാരപ്രായത്തിൽ ജനിച്ച മകൻ
 ക്രിസ് ക്രിസ്റ്റോഫേഴ്സൺ : ഡേവിഡ്, മെൽ ആൻഡ് റൂബീസ് കഫേയിലെ സ്ഥിരം ഉപഭോക്താവും ആലീസിന്റെ കാമുകനും. 
 ഹാർവി കീറ്റൽ  : ബെൻ എബർഹാർട്ട്, ആലീസുമായി പ്രണയത്തിലായ വിവാഹിതനായ പീഢകൻ.
 ലെയ്ൻ ബ്രാഡ്ബറി : റീത്ത എബർഹാർട്ട്, ബെന്നിന്റെ ഭാര്യ.
 ഡയാൻ ലാഡ്  : ഫ്ലോറൻസ് ജീൻ ("ഫ്ലോ") കാസിൽബെറി, മെൽ ആൻഡ് റൂബീസ് കഫേയിലെ ഹൃദകാഠിന്യവും മൂർച്ചയുള്ള നാവുള്ളതുമായ പരിചാരികയായ
 വലേരി കർട്ടിൻ  : വെരാ ഗോർമാൻ, മെൽ ആൻഡ് റൂബീസ് കഫേയിലെ ലജ്ജാശീലയും വികൃതിയുമായ പരിചാരിക.
 ലെലിയ ഗോൾഡോണി  : ബിയ, സോകോറോയിലെ ആലീസിന്റെ സുഹൃത്തും അയൽക്കാരിയും.
 വിക് ടെയ്ബാക്ക്  : മെൽ ഷാർപ്പിൾസ്, ടക്സണിൽ ഒരു ഭക്ഷണശാലയുടെ ഉടമയായ  ഹ്രസ്വകാല പാചകക്കാരൻ.
 ജോഡി ഫോസ്റ്റർ  : ടക്‌സണിൽ ടോമിയുമായി സൗഹൃദത്തിലാകുന്ന ഓഡ്രി എന്ന പെൺകുട്ടി
 ബില്ലി "ഗ്രീൻ" ബുഷ് : ഡൊണാൾഡ് ഹയാത്ത്, സിനിമയുടെ തുടക്കത്തിൽ ഒരു വാഹനാപകടത്തിൽ കൊല്ലപ്പെടുന്നു ആലീസിന്റെ ഭർത്താവ്..
 ഹാരി നോർത്തപ്പ് :   ജോ & ജിമ്മിന്റെ ബാർടെൻഡർ

മെൽസ് ഡൈനറിലെ ഉപഭോക്താവായി സംവിധായകൻ മാർട്ടിൻ സ്കോർസെസി അതിഥി വേഷത്തിലും ഡയാൻ ലാഡിന്റെ മകൾ ലോറ ഡെർൺ ഐസ്ക്രീം കോൺ കഴിക്കുന്ന ഒരു കൊച്ചു പെൺകുട്ടിയായും ചിത്രത്തിൽ പ്രത്യക്ഷപ്പെടുന്നു.

 അവലംബം